Քերի Ռասել

Քերի Լին Ռասել (, ), ամերիկացի դերասանուհի և պարուհի։ Հայտնի է Ֆելիսիթի Պորտերի դերով «Ֆելիսիթի» սերիալում և դերերով այնպիսի ֆիլմերում, որոնցից են «Մենք զինվորներ ենք եղել», «Առաքելությունն անիրագործելի է 3», «Սպասուհի», «Ավգուստ Ռաշ», «Գիշերային հեքիաթ» և «Ծայրահեղ միջոցներ»։ Այժմ նա գլխավոր դեր է խաղում «Ամերիկացիները» սերիալում։

Վաղ տարիներ 
Քերի Ռասելը ծնվել է 1976 թվականի մարտի 23-ին Ֆաունտին Վելի քաղաքում, Կալիֆորնիա, ԱՄՆ, տնային տնտեսուհի Ստեֆանի Ռասելի (ծնված Սթիվենս) և «Nissan Motors» ամտոմոբիլային ընկերության տեղական ներկայացուցչության տնօրեն Դեյվիդ Ռասելի ընտանիքում։ Քերին ունի ավագ եղբայր Թոդդ և կրտսեր քույր Ջուլիա։ Ռասելը մեծացել է Կոպելում՝ Տեխաս նահանգ, Մեսում՝ Արիզոնա և Հայլենդզ Ռենչում՝ Կոլորադո, հաճախ տեղափոխվելով հոր զբաղվածության պատճառով։ Արդեն վաղ տարիքում Քերի Ռասելը հրապուրվում է պարերով։ Ամեն ինչ սկսվում է Դենվերի արվարձանում գտնվող պարային ստուդիայից։

Կարիերա 
Պարերը Քերիին բերում են նորաձևության բիզնես և նա ուղևորվում է Լոս Անջելես, որտեղ 1991 թվականին ընդունվում է «Mickey Mouse Club» շոու։ Այնտեղ նա ելույթ է ունենում մինչև 1993 թվականը, որտեղ նաև ելույթ էին ունենում Քրիստինա Ագիլերան, Բրիթնի Սփիրսը, Ջասթին Թիմբերլեյքը և ուրիշներ։ Այդ ժամանակաշրջանում, 1992 թվականին, Քերին նկարահանվել է իր առաջին ֆիլմում՝ «Թանկագինս, ես մեծացրել եմ երեխային», Ռիք Մորանիսի հետ գլխավոր դերում։

1994 թվականին Քերի Ռասելը նկարահանվել է Bon Jovi խմբի «Always» տեսահոլովակում։ Մեկ տարի անց տեղի է ունեցել նրա նորամուտը թատրոնում, Նիլ Լա Բյուտի բեմադրությունում։ 1996 թվականին Քերի Ռասելը նկարահանվել է հայտնի պրոդյուսեր Աարոն Սպելինգի մոտ, «Մալիբու ծովափ» սերիալում։ Դրանից հետո, նույն թվականին, նկարահանվել է «Վիճակախաղ» թրիլերում, իսկ 1997 թվականին նկարահանվել է «Շաբաթվա ութ օրը» կատակերգությունում։ 1998 թվականին Քերիին հրավիրում են մասնակցություն ունենալ «Ֆելիսիթի» սերիալի նկարահանումներին։ Ֆիլմի առաջնախաղից չորս ամիս անց Քերի Ռասելը արժանացել է «Ոսկե Գլոբուս» մրցանակի, «Լավագույն դերասանուհի դրամատիկական սերիալում» անվանակարգում։

Քերի Ռասելի հեռուստատեսային այլ աշխատանքների շրջանում նշանակալից են լինում «Յոթերորդ երկինք», «Մռնչյուն» և «Կլինիկա» սերիալները։ Բացի այդ, նա նկարահանվել է նաև 1998 թվականի «Մահացածի ժպիտը» թրիլերում, 2000 թվականի «Մամբոյից խելահեղ» կատակերգությունում, 2002 թվականի «Մենք զինվորներ ենք եղել» ռազմա-պատմական ֆիլմում՝ Մել Գիբսոնի հետ գլխավոր դերում, ինչպես նաև 1999 թվականին մասնակցություն է ունեցել «Սեզամ փողոց. Էլմո Մոխրոտիկը» ընտանեկան մուլտֆիլմի ձայնավորմանը։ 1998 թվականին նա նաև նկարահանվել է ոչկոմերցիոն ֆիլմում՝ «Ոլորան» թրիլերում, որը ներկայացվել է «Սանդենս» կինոփառատոնում։

2005 թվականին Քերի Ռասելը Քևին Քոսթների և Ջոան Ալենի հետ միասին նակարահանվել են «Բարկության տեսանելիություն» դրամայում։ Մեկ տարի անց մասնակցություն է ունեցել «Առաքելությունն անիրագործելի է 3» մարտաֆիլմի, գլխավոր դերում Թոմ Քրուզ և «Հաննիբալը Ռոտերբուրգից» թրիլերի նկարահանումներին։ 2007 թվականին նա նկարահանվել է «Սպասուհի» ֆիլմում, որի համար արժանացել է քննադատների դրական արձագանքների։ Նույն թվականին Քերին Լայլաի գլխավոր դերում է նկարահանվել «Ավգուստ Ռաշ» մելոդրամայում և «Աղջիկն այգում» դրամայում, որտեղ նրա խաղընկերուհիներն են եղել Սիգուրնի Ուիվերը և Քեյթ Բոսուորթը։ 2008 թվականին, Ադամ Սենդլերի հետ, նկարահանվել է «Գիշերային հեքիաթներ» ընտանեկան կատակերգությունում։

2009 թվականին Քերի Ռասելը մասնակցություն է ունեցել «Հրաշք-կին» մուլտիպլիկացիոն նախագծում, ինչպես նաև նկարահանվել է «Քրոուլի» դրամայում՝ գլխավոր դերում Հարիսոն Ֆորդ, և «Խոտերի տերևները» քրեական թրիլերում՝ Էդվարդ Նորթոնի և Սյուզան Սարանդոնի մասնակցությամբ։

2010-2011 թվականներին Ռասելը գլխավոր դերն է խաղում Fox ընկերության նկարահանած «Ուայլդի սանձահարումը» սերիալում։ 2013 թվականից նա նկարահանվում է «Ամերիկացիները» սերիալում, որտեղ խաղում է քողարկման տակ աշխատող ՊԱԿ-ի գործակալի։

2014 թվականին նկարահանվել է «Կապիկների մոլորակ. Հեղափոխություն» ֆիլմում, որը հանդիսանում էր 2011 թվականին նկարահանված «Կապիկների մոլորակի հեղափոխությունը» ֆիլմի շարունակությունը։ Ֆիլմում նրա խաղընկերներն են եղել Էնդի Սերքիսը և Գարի Օլդմենը։

Անձնական կյանք 
Քերի Ռասելը և Շեյն Դիրին, ով մասնագիտությամբ ատաղձագործ է, ծանոթացել են ընդհանուր ընկերների միջոցով և սկսել են ընկերություն անել 2006 թվականից։ Նրանց ամուսնությունը տեղի է ունեցել 2007 թվականի փետրվարի 14-ին Նյու Յորքում։ Սակայն 2013 թվականի ամռան սկզբին զույգը բաժանվում է, ինչը հաստատվում է Ռասելի ներկայացուցիչների կողմից՝ նրա ընտանիքի գտնվելու վայրի մասին մամուլի հարցումներից հետո, երբ դերասանուհու տունը կողոպտվում է նույն թվականի դեկտեմբերի սկզբին։ Ռասելն ու Դիրին ունեն երկու համատեղ զավակներ՝ որդի Ռիվել Ռասել Դիրի (ծնվել է 2007 թվականի հունիսի 9-ին) և դուստր՝ Ուիլա Լու Դիրի (ծնվել է 2011 թվականի դեկտեմբերի 27-ին)։

Քերի Ռասելը հարաբերություններ ունի և փաստացի ամուսնության մեջ է գտնվում «Ամերիկացիները» սերիալում իր խաղընկեր Մեթյու Ռիվզի հետ։ Նրանց հարաբերությունները սկիզբ են առել 2013 թվականից։ 2016 թվականի մայիսի վերջին ծնվում է նրանց առաջնեկը՝ որդի։

Ֆիլմագրություն

Մրցանակներ և անվանակարգումներ

Ծանոթագրություններ 

Ամերիկացի դերասանուհիներ
Հոլիվուդյան դերասաններ
Ամերիկացի կինոդերասանուհիներ
Ամերիկացի հեռուստատեսային դերասանուհիներ
Ամերիկացի պարուհիներ
21-րդ դարի ամերիկացի դերասանուհիներ
20-րդ դարի ամերիկացի դերասանուհիներ
«Ոսկե գլոբուս» մրցանակի դափնեկիրներ
Ամերիկացի երեխա դերասանուհիներ